CHG ผลประกอบการแข็งแกร่งกว่ากลุ่มกูรูปรับเป้ากำไรปี 59-60 เพิ่ม 7.2-7.4%
บล.ซีไอเอ็มบี (ประเทศไทย) แนะซื้อ CHG มองผลประกอบการแข็งแกร่งกว่ากลุ่ม ปรับเป้ากำไรปี 59-60 เพิ่ม 7.2-7.4%
16 ต.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (16 ต.ค.) ว่าแนะนำ ซื้อ บริษัท โรงพยาบาลจุฬารัตน์ จำกัด (มหาชน) หรือ CHG โดยมีราคาเป้าหมาย 2.54 บาท ได้มีการปรับประมาณการกำไรสุทธิปี 59-60 เพิ่มขึ้น 7.2-7.4%
ทั้งนี้ปัจจัยหลักมาจากการปรับค่าเสื่อมราคาลดลง,ปรับรายได้ภาครัฐขึ้นจากการเปิดศูนย์เฉพาะทางเพิ่ม และการปรับเลื่อนปีฐานไปใช้ราคาเป้าหมายสำหรับปี 59 ทำให้ราคาเป้าหมายปรับเพิ่มขึ้น จาก 2.06 บาท เป็น 2.54 บาท (อ้างอิงวิธิคิดลดกระแสเงินสด WACC 7.35%)
โดยปัจจัยเร่งราคาหุ้นจะมาจาก ผลประกอบการที่แข็งแกร่งกว่ากลุ่ม และอาจมีการเข้าซื้อกิจการเพิ่มเติม คาดว่า CHG จะมีผลประกอบการไตรมาส 3/58 ที่เติบโตอย่างต่อเนื่อง โดยคาดว่ารายได้จะเติบโตราว 18% จากปีก่อน และกำไรสุทธิน่าจะเติบโตราว 16% จากปีก่อน และ 4% จากไตรมาสก่อน อยู่ที่ 148 ล้านบาท โดยกำไรสุทธิอาจเติบโตน้อยกว่ารายได้เล็กน้อยในไตรมาสนี้ เนื่องมาจากเราคาดว่าจะมีค่าใช้จ่ายบุคลากรเพิ่มขึ้นรองรับแผนการขยายในปี 59
อย่างไรก็ตามรายได้ในไตรมาสนี้ยังคงแข็งแกร่ง ซึ่งนอกจากอัตราการใช้บริการของ OPD และ IPD ที่จะยังหนาแน่นอย่างต่อเนื่องแล้ว ยังมีศูนย์สวนหัวใจที่เปิดเพิ่มอีก 1 ห้อง ในไตรมาส 2/58 ที่ผ่านมา ทำให้มีห้องสวนหัวใจเพิ่มขึ้นเป็น 2 ห้องช่วยเพิ่มรายได้ในส่วน NHSO (สิทธิ์บัตรทอง) ได้เพิ่มขึ้นอย่างแข็งแกร่ง